การยางแห่งประเทศไทยจังหวัดสุรินทร์ พร้อมช่วยเหลือชาวสวนยาง ตามมติ ครม.โครงการสร้างความเข้มแข็งให้แก่เกษตรกรชาวสวนยาง
การยางแห่งประเทศไทยจังหวัดสุรินทร์ พร้อมช่วยเหลือชาวสวนยาง ตามมติ ครม.โครงการสร้างความเข้มแข็งให้แก่เกษตรกรชาวสวนยาง

นายธนพล อาร์จอสนีย์ ผู้ช่วยผู้อำนวยการจังหวัดสุรินทร์ สำนักงานการยางแห่งประเทศไทยจังหวัดสุรินทร์ กล่าวว่า คณะรัฐมนตรี มีมติเมื่อวันที่ 20 พฤศจิกายน 2561 เห็นชอบโครงการสร้างความเข้มแข็งให้แก่เกษตรกรชาวสวนยางและเพื่อช่วยเหลือค่าครองชีพเกษตรกรชาวสวนยางและคนกรีดยาง ภายในวงเงิน 18,604 ล้านบาท 
โดยอนุมัติในหลักการให้ความช่วยเหลือเกษตรกร ที่ขึ้นทะเบียนกับการยางแห่งประเทศไทย โดยให้ความช่วยเหลือตามพื้นที่สวนยางเปิดกรีดจริง ไร่ละ 1,800 บาท ไม่เกิน 15 ไร่ แบ่งเจ้าของสวนไร่ละ 1,100 บาท คนกรีดยางรายละ 700 บาท ซึ่งเรื่องนี้จะต้องนำเรื่องเข้าหารือในคณะกรรมการนโยบายยางธรรมชาติ(กนย.)ก่อน

สำหรับการดำเนินโครงการจะเริ่มตั้งแต่เดือนธันวาคม 2561 แล้วเสร็จไม่เกินเดือนกันยายน 2562 โดยจ่ายเงินให้เร็วที่สุดก่อนปีใหม่

นอกจากนี้ ยังมีมาตรการลดปริมาณการปลูกยาง โดยการยางแห่งประเทศไทย จะเข้าไปพัฒนาอาชีพอื่นทดแทนการทำสวนยางที่มีอายุเกิน 25 ปี หรือสวนยางอายุ 15 ปีไปแล้ว แต่ต้นโทรมให้น้ำยางน้อย โดยปลูกพืชอื่นหรือปลูกพืชแซมต้นยาง